Ego Willelmus de Courtenaio, dominus de Tanlaio, notum facio presentibus et futuris quod ego et Adelina uxor mea, laudante domino Roberto, filio nostro, milite, dedimus et concessimus quandam vineam que fuit Obbelet dou Feltre, et aliam que fuit Cheyndi et sexaginta solidos Autissiod. in censu nostro de Malleyaco, in festo Sancti-Remigii annuatim percipiendos, et quandam domum que sita est supra fossatum de Tanlayo, que fuit defuncti Bancellini, unum etiam modium bladi, medietatem frumenti et medietatem ordei, in festo Sancti-Remigii annuatim persolvendum, assignatum in terciis et in costumis nostris de Pimella, et in terciis de Baon, et in terciis de Tanlaio, et in terciis et in costumis Sancti-Vinimeri; et si quid de modio dicti bladi defuerit, in grangia nostra de Tanlayo persolvetur, ad usus necessarios presbiteri qui in capella nostra que construenda est apud Tanlayum, infra clausuram domus nostre, divina celebrabit in perpetuum, et interim in ecclesiam Tanlaii, donec ipsa capella construatur, celebrabit missam, scilicet quotidie, pro remedio animarum nostrarum et antecessorum et successorum nostrorum et pro cunctis fidelibus defunctis, exceptis solempnitatibus Domini et Beate-Marie, in quibus de festo cantabit. Qui presbiter post mortem nostram per manum abbatis Sancti-Michælis Tornodori instituetur, dum tamen secularis sit persona que personaliter et non per vicarium eidem capelle deserviat; et infra quadraginta dies a tempore vaccationis debet talis persona cum integritate fructuum constitui per abbatem. Idem autem presbiter abbati et conventui Sancti-Michaelis et priori Sancti-Vinimeri et curato de Tanlayo fidelitatem tenebitur facere indempnitates in omnibus conservande super his que ad ecclesiam Sancti-Vinimeri et de Tanlayo pertinere noscuntur. Et ut hoc ratum et inconcussum in perpetuum habeatur, ego Willermus de Cortenayo, presens scriptum sigillo meo munivi; et Robertus, filius meus, quia sigillum non habebat, sigillum T. abbatis Melundensis apponi fecit. Actum, anno Gracie millesimo ducentesimo vicesimo-secundo.